Lokha nakubudisi …

Awusiwedwa

Kuneenkhathi lapha inga yoke into iyatjhiphirika epilweni yakho. Kungaba kuhlongakala komthandako, ukutlhalana, ukutjhiphirika kwesikhozi namkha ukulahlekelwa msebenzi. Koke ukulahlekelwa namkha ukudana lokhu kungakwenza uzizwe utlhuwile, ulahlekelwe lithemba begodu uswabile.

UZimu uyakukhathalela

Uphulukisa abaneenhliziyo ezaphukileko,

abophe amancebabo.

AMARHUBO 147:3

“Welusa umhlambakhe njengomelusi:

Ubuthelela iimvana ngemikhonwakhe,

azisingathe esifubeni sakhe;

kuthi izimvu ezimunyisako azirage ngokuyelela.”

U-ISAYA 40:11

“Uzokwesula zoke iinyembezi emehlwenabo. Ukufa angekhe kusaba khona, ngitjho nokulila nobuhlungu angekhe kusaba khona ngombana izinto zokuthoma zidlulile.”

Loyo osesihlalweni sobukhosi wathi: “Qala, ngenza koke kube kutjha!”

ISAMBULO 21:4-5a

Thula phambi kwesiwuruwuru

Ngeenkhathi zamatshwenyeko amazizo wethu ayasiwurubaja. Siyagandeleleka emmoyeni sisole uZimu bona usiphoqile. Khonapho uyasiqinisekisa bona uhlala akhona njalo begodu uthulisa isiwuruwuru esingaphakathi kwethu:

Ngombana wathi: “Angekhe nganitjhiya namkha nganilahla.” Ngalokho singatjho ngesibindi sithi:

“USomnini umsizi wami,

angeze ngesaba;

umuntu angangenzani na?”

AMAHEBHERU 13:5b-6

“Nginitjele izintwezi, khona nizakuba nokuthula kimi. Ephasinapha nizakuhlupheka, kodwana yibani nesibindi iphasi ngilahlulile!”

UJWANISI 16:33

Ukubona umkhanyo

Lokha nasizwe ubuhlungu, sithanda ukunamathela ezintweni ezingakalungi singaboni isisombululo. Nokho iBhayibheli lisikhuthaza bonyana sibone izinto ngelihlo lepumelelo bese sikhohlwe okudlulileko:

“Wena-ke nawulungisa ihliziywakho,

uzakwelulela izandla zakho kuZimu.

Nakube kunesono esandleni sakho, silahle!

Ungavumeli ubukhohlakali emzinakho!

Nawenze njalo,

uzakuphakamisa ubuso bakho umsulwa,

ube ngoqinileko, ungabi nevalo.

Mbala uzakukhohlwa amatshwenyekwakho;

uzawakhumbula inga mamanzi ageleze adlula.

Ipilwakho izakuphakama kunelanga eminekulu,

izakuphazima njengelanga lekuseni.”

UJOBHO 11:13-17

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app